Fl-1 ta' Jannar 2018 se jidħlu fis-seħħ għadd ta' bidliet li jkomplu jissemplifikaw u jimmodernizzaw il-Politika Agrikola Komuni (PAK). Wara li ġiet adottata t-taqsima tal-hekk imsejjaħ Regolament Omnibus dwar l-agrikultura u l-iżvilupp rurali mill-Kunsill tal-Ministri tal-agrikultura u mill-Parlament Ewropew, fl-1 ta' Jannar 2018 se jidħol fis-seħħ għadd ta' titjib importanti għar-regoli agrikoli tal-UE. Ir-Regolament Omnibus jemenda r-regolament finanzjarju li jirregola l-implimentazzjoni tal-baġit tal-UE kif ukoll 15-il att leġiżlattiv settorjali, inkluż fil-qasam tal-agrikultura. L-Omnibus jissemplifika u jsaħħaħ regoli eżistenti tal-UE dwar firxa wiesgħa ta' kwistjonijiet agrikoli, fosthom il-ġestjoni tar-riskji u l-appoġġ għall-bdiewa żgħażagħ. Huwa l-iktar pass riċenti f'sensiela ta' miżuri ta' semplifikazzjoni u modernizzazzjoni implimentati mill-Kummissjoni. Il-Kummissarju għall-Agrikultura u l-Iżvilupp Rurali, Phil Hogan, stqarr: "Nilqa' l-iżviluppi li saru fil-Parlament Ewropew u fil-Kunsill. Iwittu t-triq għall-implimentazzjoni ta' sensiela ta' miżuri sinifikanti ta' semplifikazzjoni, li se jagħmlu l-ħajja aktar faċli għall-bdiewa u għal benefiċjarji oħra tal-PAK. Il-miżuri jinkludu, fost l-oħrajn, is-semplifikazzjoni tar-regoli għall-istrumenti finanzjarji, it-titjib tal-għodod għall-ġestjoni tar-riskji, u aktar flessibbiltà għad-dispożizzjoni tal-bidwi attiv. Nixtieq nesprimi l-apprezzament tiegħi tar-rwol u tal-ħidma sfiqa min-naħa tar-relaturi tal-Parlament Ewropew u tal-Presidenza Estonjana matul il-proċess tat-trilogu, biex jiżguraw li dawn il-miżuri ta' semplifikazzjoni jkunu disponibbli għall-bdiewa mill-1 ta' Jannar 2018. L-adozzjoni tal-Komunikazzjoni tal-Kummissjoni dwar il-PAK ix-xahar li għadda hija turija oħra tal-impenn tagħna biex inkomplu għaddejjin bl-aġenda li nwasslu aktar semplifikazzjoni lill-bdiewa u lill-partijiet ikkonċernati kollha. Il-ħtieġa ta' aktar semplifikazzjoni kienet tinħass bil-qawwi.” Firxa wiesgħa ta' dispożizzjonijiet Ir-Regolament Omnibus jinkludi, fost l-oħrajn, it-titjibiet prinċipali li ġejjin: B'enfażi ċara fuq regoli iktar flessibbli u inqas burokratiċi, kif ukoll fuq it-titjib tar-riżultati f'oqsma ewlenin bħall-azzjoni ambjentali u l-appoġġ lill-bdiewa, il-bidliet proposti permezz tal-Omnibus huma għalkollox bi qbil mal-approċċ il-ġdid għall-PAK mill-2020 ‘il quddiem, kif imfassal fil-Komunikazzjoni dwar il-Ġejjieni tal-Ikel u tal-Biedja li ħarġet dan l-aħħar. Kuntest Il-proposta tal-Omnibus, li ġiet adottata mill-Kummissjoni f'Settembru 2016, tinkludi sensiela ta' bidliet għar-Regolament Finanzjarju u emendi għal għadd ta' regolamenti oħra dwar l-infiq, fosthom l-erba' regolamenti tal-PAK. L-għan ta' dawn l-emendi kien li jantiċipaw is-semplifikazzjoni li tant kienet meħtieġa għall-implimentazzjoni tal-politika agrikola, wara l-esperjenza miksuba mindu ġiet adottata l-aħħar riforma tal-PAK fl-2013. Wara negozjati intensivi f'erba' trilogi matul is-sajf u l-ħarifa tal-2017, intlaħaq ftehim fuq id-dispożizzjonijiet agrikoli bejn il-Kummissjoni, il-Parlament Ewropew u l-Kunsill fit-12 ta' Ottubru 2017. Filwaqt li qiesu li n-negozjati dwar taqsimiet oħra tal-proposta tal-Omnibus għad iridu jintemmu, kif ukoll li bosta Stati Membri jixtiequ jimplimentaw il-proposti maqbula mill-aktar fis, il-Parlament Ewropew u l-Kunsill ftiehmu li jifirdu d-dispożizzjonijiet agrikoli tal-Omnibus u li jadottawhom bħala regolament għalih li jkun jidħol fis-seħħ sa mhux aktar tard mill-1 ta' Jannar 2018.